Eskom-saak oor tariewe nie dringend, gelas hofFoto: Reint Dykema Die hooggeregshof in Pretoria het beslis Eskom se aansoek teen die Nasionale Energiereguleerder (Nersa) oor kragtariewe is nie dringend nie. Nersa het verlede jaar tariefverhogings van 9,41%, 8,1% en 5,22% oor die volgende drie boekjare vir Eskom goedgekeur. Eskom het gesê dít het hom met ŉ tekort van nagenoeg R102 miljard gelaat. Die verhogings was minder as waarvoor Eskom oorspronklik gevra het. Nersa se rede hiervoor was die reddingsboeie wat die regering aan Eskom toegestaan het. Eskom het intussen in ŉ verklaring gesê hy neem kennis van die hofuitspraak. “Ons verstaan en respekteer die hof se besluit en sal die hof se leiding in dié verband aanvaar. Ons saak het twee dele. Eerstens het ons versoek dat die saak dringend aangehoor word ten einde Eskom in staat te stel om ŉ tariefbesluit te bekom en in werking te stel voor die begin van die finansiële jaar in April 2020,” het Calib Cassim, Eskom se finansiële hoof, gesê. Die tweede deel van Eskom se saak is oor Nersa se hantering van die reddingsboeie wat die kragvoorsiener van sy aandeelhouer (die staat) ontvang het. “Ons stem nie saam met Nersa se besluit om die R23 miljard wat ons van die aandeelhouer af ontvang het, af te trek en dit as inkomste te hanteer nie. Hoewel die saak nie dringend is nie, is daar aangedui dat daar wel meriete in ons saak is. Dít is vir ons bemoedigend.” Indien Eskom se aansoek suksesvol is, kan dit beteken dat kragtariewe vanjaar en volgende jaar met meer as 16% styg in plaas van die tariefverhogings wat deur Nersa goedgekeur is. Cassim het vroeër gesê die hofaansoek is ingedien om ŉ finansiële ramp by Eskom te voorkom.